[pic] | EUROOPAN YHTEISÖJEN KOMISSIO |

Bryssel 2.2.2005

SEK(2005) 142 lopullinen

Suositus:

7 päivänä heinäkuuta 1997 annetun neuvoston asetuksen (EY) N:o 1466/97 5 artiklan 3 kohdan mukainen

NEUVOSTON LAUSUNTO Irlannin tarkistetusta vakausohjelmasta vuosiksi 2004–2007

(komission esittämä)

PERUSTELUT

Julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta annetussa neuvoston asetuksessa (EY) N:o 1466/97[1] säädetään, että yhtenäisvaluuttaan osallistuvien maiden oli esitettävä neuvostolle ja komissiolle vakausohjelmat 1. maaliskuuta 1999 mennessä. Neuvosto tutki asetuksen 5 artiklan mukaisesti kutakin vakausohjelmaa komission ja EY:n perustamissopimuksen 114 artiklassa määrätyn komitean (talous- ja rahoituskomitean) laatimien arvioiden perusteella. Neuvosto tarkasteli ohjelmaa ja antoi siitä komission suosituksen perusteella ja talous- ja rahoituskomiteaa kuultuaan lausunnon. Asetuksen mukaan jäsenvaltioiden on toimitettava vuosittain tarkistetut vakausohjelmat, joita neuvosto voi tarkastella samaa menettelyä noudattaen.

Irlanti toimitti 2. joulukuuta 1998 ensimmäisen vakausohjelmansa, joka kattoi vuodet 1999–2001. Neuvosto arvioi sen 18. tammikuuta 1999. Tämän jälkeen ohjelmaa on tarkistettu vuosittain. Irlanti esitti uusimman lähentymisohjelman tarkistuksen 1. joulukuuta 2004. Komission yksiköt ovat tehneet tarkistetun ohjelman teknisen arvioinnin ja ottaneet siinä huomioon komission yksiköiden laatimat syksyn 2004 talousennusteet sekä käytännesäännöt[2], potentiaalisen tuotannon ja suhdannetasoitettujen rahoitusasemien arviointiin yhteisesti sovitut menetelmät, talouspolitiikan laajoissa suuntaviivoissa vuosiksi 2003–2005 annetut suositukset sekä periaatteet, jotka esitetään 27. marraskuuta 2002 neuvostolle ja Euroopan parlamentille annetussa finanssipolitiikan koordinoinnin tehostamista koskevassa komission tiedonannossa[3], jonka neuvosto on hyväksynyt. Arvio on seuraava:

- Vuoteen 2007 ulottuvaa jaksoa koskeva Irlannin tarkistettu vakausohjelma julkistettiin ja esitettiin komissiolle 1. joulukuuta 2004. Samana päivänä Irlannin hallitus esitti vuoden 2005 talousarvion. Tarkistus noudattaa vakaus- ja lähentymisohjelmien sisältöä ja muotoa koskevia käytännesääntöjä[4].

- Ohjelmassa esitetyt Irlannin talousnäkymät ovat paremmat kuin vuoden 2003 tarkistuksessa. Kokonaistuotannon kasvun arvioidaan kiihtyneen sekä kotimaisesta että ulkomaisesta vaikutuksesta 5,3 prosenttiin vuonna 2004, kun ennuste edellisessä ohjelmassa oli 3,3 prosenttia. Tarkistuksen mukaan kokonaistuotannon kasvu pysyy vuosina 2005–2007 keskimäärin 5,2 prosentissa suhteessa BKT:hen. Potentiaalinen kasvuvauhti, joka saadaan soveltamalla sovittuja menetelmiä ohjelmaa koskeviin tietoihin ylittää ensin ohjelmalle arvioidun vauhdin, mutta lähestyy sitä myöhempien vuosien osalta. YKHI-inflaation odotetaan hidastuvan alle 2 prosentin ohjelmakauden loppuun mennessä, kun taas komission syksyn 2004 talousennusteessa (joka laadittiin ennen Irlannin talousarviota) sen profiilin odotettiin olevan korkeampi ja tasaisempi. Nykytietojen perusteella ohjelman taustalla oleva makrotaloudellinen skenaario vaikuttaa kokonaisuudessaan realistiselta ja on laajalti komission tekemien arvioiden, myös syksyn 2004 talousennusteen, mukainen, vaikka YKHI-inflaation ennuste vaikuttaa varsin alhaiselta.

- Tarkistuksessa arvioidaan, että julkisen talouden ylijäämä on vuonna 2004 0,9 prosenttia suhteessa BKT:hen, mikä on huomattavasti parempi kuin aiemmat viralliset ennusteet (ja 2,0 prosenttiyksikköä parempi toteutuma kuin vuoden 2003 tarkistuksessa asetettu alijäämätavoite). Ylijäämä johtuu odotettua paremmista verotuloista, myös kertaluonteisista tekijöistä, ja erityisesti verohallinnon erityistutkimusten johdosta saatavista tuloista (joita on tarkistuksen mukaan saatu 0,5 prosenttia suhteessa BKT:hen) sekä budjetoitua alhaisemmista menoista erityisesti julkisissa investoinneissa. Finanssipolitiikan strategian perusteella odotetaan vuonna 2005 0,8 prosentin ja vuosina 2005–2007 0,6 prosentin suuruista julkisen talouden alijäämää. Julkisen talouden alijäämäsuhteen ennustetaan olevan vuonna 2005 0,6 prosenttiyksikköä ja vuonna 2006 0,5 prosenttiyksikköä lähempänä tasapainoa suhteessa BKT:hen kuin edellisen ohjelman aikana, sillä makrotaloudellinen skenaario on suotuisampi. Sekä meno- että tulosuhde ovat laskusuunnassa lukuun ottamatta viimeaikaisista julkista taloutta koskevista toimenpiteistä johtuvaa menosuhteen kasvua vuonna 2005. Kun suhdannekierron arvioitu vaikutus tasoitetaan yhteisesti sovittuja menetelmiä käyttäen, suhdannetasoitettu julkisen talouden rahoitusasema on ylijäämäinen koko ennustejaksolla lukuun ottamatta pientä alijäämää (0,2 prosenttia suhteessa BKT:hen) vuonna 2005. Irlannin talouden erityispiirteet kuitenkin aiheuttavat sen, että Irlannin tuotantokuilua koskeviin arvioihin liittyy tavallista suurempi epävarmuusmarginaali. Irlannin julkisen talouden alijäämää koskevien ennusteiden osalta on esitettävä joitakin varauksia, sillä parhaillaan toteutetaan merkittävää julkisten investointien ohjelmaa, jonka seurauksena julkisia investointeja on ohjelmakaudella keskimäärin selvästi EU:n viime vuosien keskiarvoa enemmän.

- Julkisen talouden ennusteisiin liittyvät riskit näyttävät olevan pitkälti tasapainossa. Toisaalta tuloennuste vaikuttaa realistiselta ja varaukset sattavat olla merkki odotettua paremmasta toteutumasta. Irlanti on osoittanut viime aikoina rohkaisevaa kehitystä myös menotavoitteiden noudattamisessa, mikä on osoitus siitä, että useat toteutetut toimenpiteet valvonnan lisäämiseksi ovat tehokkaita. Toisaalta on myös olemassa riski, että julkisen talouden rahoitusasema osoittautuu tarkistuksessa ennustettua heikommaksi. Erityisesti menojen kasvuvauhti on varsin rajallista ohjelman viimeisinä vuosina. Riskienarvioinnin perusteella finanssipolitiikan viritys ohjelmassa vaikuttaa riittävältä, jotta koko ohjelmakauden ajan voidaan noudattaa vakaus- ja kasvuohjelman vaatimusta, jonka mukaan rahoitusaseman on oltava lähellä tasapainoa tai ylijäämäinen. Lisäksi varmuusmarginaali on riittävä, jotta alijäämän 3 prosentin viitearvoa suhteessa BKT:hen ei ylitetä.

- Julkisen bruttovelan arvioidaan laskeneen vuonna 2004 30,5 prosenttiin suhteessa BKT:hen eli selvästi alle perustamissopimuksen mukaisen 60 prosentin viitearvon. Velan ennustetaan vakiintuvan suurelta osin noin 30 prosenttiin suhteessa BKT:hen vuosina 2005–2007. Kuten edellisessäkin ohjelmassa, sekä perusjäämä että korkomenojen ja nimellisen BKT:n kasvun vuorovaikutus laskevat edelleen velkasuhdetta. Toisaalta huomattavat virta/varanto-korjauserät mitätöivät tämän suurimmaksi osaksi. Nämä korjauserät johtuvat pääosin kansallisen eläkerahaston National Pensions Reserve Fundin (NPRF) hankkimista julkisen talouden ulkopuolisista varoista. Eläkerahasto perustettiin vuonna 2001 tulevien eläkkeiden ennakkorahoittamista varten, ja siihen osoitetaan valtion varoista vuosittain määrä, joka vastaa yhtä prosenttia BKTL:sta. Jos eläkerahastoon ei kertyisi julkisen talouden ulkopuolisia varoja, bruttovelka laskisi koko ohjelmakauden ajan.

- Tarkistuksessa esitetään katsaus hallituksen rakenneuudistusohjelmaan, jossa keskitytään julkisten palvelujen laadun parantamiseen, julkisten menojen tehostamiseen ja Irlannin talouden infrastruktuuriin liittyvistä tarpeista huolehtimiseen. Tarkistuksessa tarkastellaan myös meneillään olevaa terveyspalvelujen uudistusta osana kustannustehostamista. Tarkistuksessa esitetyllä talouspolitiikalla noudatetaan suurelta osin maakohtaisia, julkista taloutta koskevia talouspolitiikan laajoja suuntaviivoja vuosiksi 2003–2005. Suuntaviivoissa suositetaan, että Irlannin viranomaiset tehostavat julkisia menoja, parantavat keskipitkän aikavälin budjettikehystä ja asettavat etusijalle kansallisen kehityssuunnitelman infrastruktuuria koskevat osat.

- Irlannin julkisen talouden kestävyys vaikuttaa pitkällä aikavälillä varsin myönteiseltä huolimatta väestön ikääntymisestä julkiselle taloudelle aiheutuvista merkittävistä kustannuksista. Irlannin suhteellisen pieni velka, jo toteutetut eläkeuudistustoimenpiteet ja varojen kumuloituminen NPRF:iin vaikuttavat julkisen talouden kestävyyteen ja edistävät sopeutumista väestön ikääntymisen vaikutuksiin. Ohjelman strategia perustuu pääosin vakaus- ja kasvusopimuksen noudattamiseen ja varojen NPRF:iin kumuloitumisen jatkumiseen. Irlannin varsin alhaisen veroasteen pitäisi helpottaa pitkällä aikavälillä mahdollisesti esiin tulevaa julkisen talouden kestävyyteen liittyvää kuilua.

Komissio on hyväksynyt tämän arvioinnin perusteella oheisen suosituksen neuvoston lausunnoksi Irlannin tarkistetusta vakausohjelmasta ja esittää sen edelleen neuvostolle.

Suositus:

7 päivänä heinäkuuta 1997 annetun neuvoston asetuksen (EY) N:o 1466/97 5 artiklan 3 kohdan mukainen

NEUVOSTON LAUSUNTO Irlannin tarkistetusta vakausohjelmasta vuosiksi 2004–2007

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97[5] ja erityisesti sen 5 artiklan 3 kohdan,

ottaa huomioon komission suosituksen,

on kuullut talous- ja rahoituskomiteaa,

ANTAA SEURAAVAN LAUSUNNON:

1. Neuvosto tarkasteli [17 päivänä helmikuuta 2005] Irlannin tarkistettua vakausohjelmaa, joka kattaa vuodet 2004–2007. Ohjelma noudattaa vakaus- ja lähentymisohjelmien sisältöä ja muotoa koskevia käytännesääntöjä.

2. Ohjelman makrotaloudellisessa skenaariossa ennustetaan kokonaistuotannon kasvavan 5,3 prosenttia vuonna 2004 ja kasvun vakiintuvan keskimäärin 5,2 prosenttiin ohjelman loppujakson aikana. Tällä hetkellä saatavilla olevien tietojen mukaan skenaarioon sisältyvät kasvuoletukset näyttävät realistisilta. Sen sijaan ohjelman YKHI-inflaatiota koskevat ennusteet vaikuttavat varsin alhaisilta.

3. Vuonna 2004 esiintyi ensin ennakoimatonta ylijäämää, joka johtui odotettua suuremmista tuloista, kuten kertaluonteisista tekijöistä, sekä vajausta julkisissa menoissa. Tämän jälkeen tarkistukseen liittyvän strategian odotetaan johtavan vähäiseen, yleisesti ottaen vakaaseen alijäämään vuodesta 2005 alkaen. Sekä meno- että tulosuhde on pienentymässä ohjelmakauden aikana, vaikka vuonna 2005 menosuhde kasvaa viimeaikaisten julkista taloutta koskevien toimenpiteiden johdosta. Samalla pannaan täytäntöön merkittävää julkisten investointien ohjelmaa, jonka seurauksena julkiset investoinnit ovat ohjelmakaudella keskimäärin hieman alle 4 prosenttia suhteessa BKT:hen. Kun suhdannekierroksen arvioitu vaikutus tasoitetaan yhteisesti sovittuja menetelmiä käyttäen, suhdannetasoitettu julkisen talouden rahoitusasema on ylijäämäinen koko ennustejaksolla lukuun ottamatta pientä alijäämää vuonna 2005. On kuitenkin huomattava, että tuotantokuilusta, ja siten suhdannetasoitetusta rahoitusasemasta, tehtyihin arvioihin sisältyy poikkeuksellisen suuri epävarmuusmarginaali Irlannin talouden erityispiirteiden vuoksi. Tarkistuksen mukaan julkisen talouden rahoitusasema vahvistuu ja makrotaloudellinen skenaario on suotuisampi kuin edellisessä ohjelmassa.

4. Julkisen talouden ennusteisiin liittyvät riskit näyttävät olevan pitkälti tasapainossa. Toisaalta tuloennuste vaikuttaa realistiselta ja varaukset vuosien 2006 ja 2007 ennusteissa saattavat olla merkki odotettua paremmasta toteutumasta. Irlanti on osoittanut viime aikoina rohkaisevaa kehitystä myös menotavoitteiden noudattamisessa, mikä on osoitus siitä, että useat toteutetut toimenpiteet menovalvonnan lisäämiseksi ovat osoittautumassa tehokkaiksi. Toisaalta on olemassa riski, että perusalijäämä kasvaa. Erityisesti menojen kasvuvauhti on varsin rajallista ohjelman viimeisinä vuosina.

5. Riskienarvioinnin perusteella finanssipolitiikan viritys ohjelmassa vaikuttaa riittävältä, jotta voidaan noudattaa vakaus- ja kasvuohjelman keskipitkän aikavälin vaatimusta, jonka mukaan rahoitusasema on vuoteen 2007 ulottuvan jakson aikana lähellä tasapainoa tai ylijäämäinen. Myös varmuusmarginaali on riittävä, jotta alijäämän 3 prosentin viitearvoa suhteessa BKT:hen ei ylitetä missään vaiheessa ohjelmakautta.

6. Julkisen velan arvioidaan laskeneen vuonna 2004 30,5 prosenttiin suhteessa BKT:hen eli selvästi alle perustamissopimuksen mukaisen 60 prosentin viitearvon. Ohjelman mukaan velka vakiintuu vuosina 2005–2007 noin 30 prosenttiin suhteessa BKT:hen. Jos eläkerahasto National Pensions Reserve Fundiin (NPRF) ei olisi hankittu julkisen talouden ulkopuolisia varoja, velka laskisi huomattavasti ohjelmakaudella.

7. Irlannin julkisen talouden kestävyys vaikuttaa pitkällä aikavälillä varsin myönteiseltä. Irlannin suhteellisen pieni velka, jo toteutetut eläkeuudistustoimenpiteet ja varojen kumuloituminen NPRF:iin vaikuttavat julkisen talouden kestävyyteen ja edistävät sopeutumista väestön ikääntymisen vaikutuksiin. Ohjelman strategia perustuu pääosin vakaus- ja kasvusopimuksen noudattamiseen ja varojen NPRF:iin kumuloitumisen jatkumiseen. Irlannin varsin alhaisen veroasteen pitäisi yleisesti ottaen helpottaa pitkällä aikavälillä mahdollisesti esiin tulevaa julkisen talouden kestävyyteen liittyvää kuilua.

8. Tarkistuksessa esitetään katsaus hallituksen rakenneuudistusohjelmaan, jossa keskitytään julkisten palvelujen laadun parantamiseen, julkisten menojen tehostamiseen ja Irlannin talouden infrastruktuuriin liittyvistä tarpeista huolehtimiseen. Tarkistuksessa esitetyllä talouspolitiikalla noudatetaan suurelta osin maakohtaisia, julkista taloutta koskevia talouspolitiikan laajoja suuntaviivoja vuosiksi 2003–2005. Suuntaviivoissa suositetaan, että Irlannin viranomaiset tehostavat julkisia menoja, parantavat keskipitkän aikavälin budjettikehystä ja asettavat etusijalle kansallisen kehityssuunnitelman infrastruktuuria koskevat osat.

Tärkeimpien makrotaloutta ja julkista taloutta koskevien ennusteiden vertailu

2004 | 2005 | 2006 | 2007 |

BKT:n määrä (muutos, %) | VO jouluk. 2004 | 5,3 | 5,1 | 5,2 | 5,4 |

KOM2 | 5,2 | 4,8 | 5,0 | n.a. |

VO jouluk. 2003 | 3,3 | 4,7 | 5,2 | n.a. |

YKHI-inflaatio (%) | VO jouluk. 2004 | 2,3 | 2,1 | 2,0 | 1,9 |

KOM lokak. 20042 | 2,3 | 2,4 | 2,4 | n.a. |

VO jouluk. 2003 | 2,3 | 2,0 | 2,0 | n.a. |

Julkisen talouden rahoitusasema (% suhteessa BKT:hen) | VO jouluk. 2004 | 0,9 | -0,8 | -0,6 | -0,6 |

KOM lokak. 20042 | -0,2 | -0,6 | -0,5 | n.a. |

VO jouluk. 2003 | -1,1 | -1,4 | -1,1 | n.a. |

Perusjäämä (% suhteessa BKT:hen) | VO jouluk. 2004 | 2,1 | 0,6 | 0,6 | 0,7 |

KOM lokak. 20042 | 1,2 | 0,7 | 0,8 | n.a. |

VO jouluk. 2003 | 0,3 | 0,1 | 0,3 | n.a. |

Suhdannetasoitettu julkisen talouden rahoitusasema (% suhteessa BKT:hen) | VO jouluk. 20041 | 1,2 | -0,2 | 0,1 | 0,0 |

KOM lokak. 20042 | 0,1 | 0,0 | 0,3 | n.a. |

VO jouluk. 20031 | -0,7 | -0,8 | -0,5 | n.a. |

Julkisen talouden bruttovelka (% suhteessa BKT:hen) | VO jouluk. 2004 | 30,5 | 30,1 | 30,1 | 30,0 |

KOM lokak. 20042 | 30,7 | 30,7 | 30,6 | n.a. |

VO jouluk. 2003 | 33,3 | 33,5 | 33,3 | n.a. |

Huomautuksia: 1 Komission yksiköiden laskelmat ohjelmaa koskevien tietojen perusteella. 2 Komission syksyn 2004 talousennuste. Lähteet: Irlannin tarkistettu vakausohjelma, joulukuu 2003 ja joulukuu 2004 (VO), komission syksyn 2004 talousennuste (KOM) ja komission yksiköiden laskelmat. |

[1] EYVL L 209, 2.8.1997. Kaikki asiakirjat, joihin tässä lausunnossa viitataan, on julkaistu Internet-sivulla: http://europa.eu.int/comm/economy_finance/about/activities/sgp/main_en.htm.

[2] Talous- ja rahoituskomitean tarkistettu lausunto vakaus- ja lähentymisohjelmien sisällöstä ja muodosta, hyväksytty Ecofin-neuvostossa 10.7.2001.

[3] KOM(2002) 668, 27.11.2002.

[4] Talous- ja rahoituskomitean tarkistettu lausunto vakaus- ja lähentymisohjelmien sisällöstä ja muodosta, hyväksytty Ecofin-neuvostossa 10.7.2001.

[5] EYVL L 209, 2.8.1997, s. 1. Kaikki asiakirjat, joihin tässä lausunnossa viitataan, on julkaistu Internet-sivulla http://europa.eu.int/comm/economy_finance/about/activities/sgp/main_en.htm.